वाशिंटन , 23 आगस्टःआमेरिकायाव सा 20 लाखनिख्रुइबो बांसिन भारतीय - आमेरिका भटार सुबुंफोरखौ गोसो थुलुंगाखां होनायनि थांखिजों आमेरिकानि हादतगिरि डनाल्ड ट्राम्पनि आवथायाव बिसायख'थि फोसावदिंग्रा कमिटिया गिबि फोसावदिनाय हाबाफारिखौ फोसावबाय । बे फोसावदिनायाव भारतनि गाहाय मन्थ्रि नरेन्द्र मदिनि बिबुंथि होनाय आरो डनाल्ड ट्राम्पनि आहमेदाबादआव जारिमिनारि बिबुंथि लाखिनाय मोनसे सावगारिखौबो दिन्थिनाय जादों । बे सोलिफु बोसोरनि थांनाय फेब्रुवारी दानाव आमेरिकानि हादतगिरि डनाल्ड ट्राम्पआ भारत दावबायनाय समाव गाहाय मन्थ्रि नरेन्द्र मदिजों आहमेदाबादआव खुंनाय मोनसे सुबुं गौमायाव जुथायै बिबुंथि लाखिदोंमोन । ट्राम्पजों लोगोसे बिनि बिसि मेलानिया , फिसाजो इबांका , बिजामादै जेरेद कुस्नर आरो ट्राम्पनि खुंथायनि गोजौ थाखोनि बिबानगिरिफोराबो भारतआव दावबायफैदोंमोन । ट्राम्प भिक्ट्रि फाइनेन्स कमिटिनि माहारियारि आफादगिरि गुइल पायलआ टुइटारनि गेजेरजों फोसावनानै बुङोदि , आमेरिकाया भारतनि दरसे मोजां लोगोयारि हादत । जोंनि अभियानखौ भारतीय - आमेरिकानि सुबुंफोरा गोबां हेफाजाब होदों । फोसावदिंनाय अभियानखौ दैदेन्नानै हादतगिरि ट्राम्पनि फिसाज्ला जुनियर ट्राम्पआ दासान्दि भारतीय - आमेरिकीनि फोलेरारि सुबुंफोरजों मोजां सोमोन्दो लाखिनायाव नांथाबगासिनो दं । फार्सेथिं थांनाय बोसोराव भारतनि गाहाय मन्थ्रि नरेन्द्र मदिआ आमेरिका दावबायनानै हुइस्तननि एनआरजि स्टेडियामआव बिसोर सानैनि आखाइ हमनानै सेबखांनाय सावगारिखौबो फोसावदिंनाय अभियानआव दिन्थिनाय जादों । मुलुगनि दरनै बयनिख्रुइबो देरसिन सुबु थानाय हादतनि बाहागो लानाय 50 रोजानिबो बांसिन सुबुंफोरनि जानाय थुबुरआव बिबुंथि लाखिदोंमोन । बे समाव भारतनि गाहाय मन्थ्रि नरेन्द्र मदिखौ डनाल्ड ट्राम्पआ जोबोद बाख्नायनानै भारतनि सासे गोथ्रों दैदेनगिरि होन्नानै फोरमायदों । 
आमेरिकानि हादतगिरि बिसायख'थियाव देरहानो थाखाय ट्राम्पआ गाहाय मन्थ्रि मदिनि हेफाजाब लादों